Akostné víno s prívlastkom

Výrobu a predaj akostného vína s prívlastkom na Slovensku upravuje prísna legislatíva (zákon č. 313/2009 Z.z. o vinohradníctve a vinárstve) v znení zákona č. 198/2010 Z.z. s účinnosťou od 1.6.2010.

Akostné víno s prívlastkom možno vyrábať len z hrozna dopestovaného na vinohradníckych plochách vo vinohradníckych oblastiach a vhodného na výrobu akostného vína s prívlastkom.

Tradičný výraz akostné víno s prívlastkom možno použiť len na označenie vína s chráneným označením pôvodu, ak:
 hrozno použité na výrobu vína bolo osvedčené kontrolným ústavom, 
 víno nebolo obohacované, 
 víno nie je chemicky konzervované s výnimkou použitia oxidu siričitého, 
 najvyšší hektárový výnos neprekročil /ha, 
 spĺňa kvalitatívne požiadavky

Prívlastky
Tradičný výraz akostné víno s prívlastkom sa dopĺňa výrazom

kabinetné
 vyrobené z hrozna v plnej zrelosti, s cukornatosťou najmenej 19 °NM (normalizovaného muštomeru) a skutočný obsah alkoholu vo víne je najmenej 9,5% objemu

neskorý zber
 vyrobené z hrozna v plnej zrelosti, s cukornatosťou najmenej 21 °NM a skutočný obsah alkoholu vo víne je najmenej 9,5% objemu 

výber z hrozna
 vyrobené z hrozna v plnej zrelosti, s cukornatosťou najmenej 23 °NM, ktoré sa získa zo starostlivo vyberaných strapcov a skutočný obsah alkoholu vo víne je najmenej 9,5% objemu

bobuľový výber
 vyrobené z ručne vyberaných prezretých strapcov hrozna, z ktorých boli ručne odstránené nezrelé a poškodené bobule, s cukornatosťou najmenej 26 °NM a skutočný obsah alkoholu vo víne je najmenej 8% objemu

hrozienkový výber
 vyrobené len z ručne vyberaných prezretých bobúľ hrozna, s cukornatosťou najmenej 28 °NM a skutočný obsah alkoholu vo víne je najmenej 8% objemu

cibébový výber
 vyrobené len z ručne vyberaných prezretých bobúľ hrozna zušľachtených účinkom ušľachtilej plesne Botrytis cinerea Persoon, s cukornatosťou najmenej 28 °NM a skutočný obsah alkoholu vo víne je najmenej 8% objemu

ľadové víno
 vyrobené z hrozna, ktoré bolo zberané pri teplote −7 °C a nižšej a hrozno zostalo počas zberu a spracovania zmrznuté a získaný mušt mal cukornatosť najmenej 27 °NM a skutočný obsah alkoholu vo víne je najmenej 6% objemu

slamové víno
 vyrobené z dobre vyzretého hrozna, ktoré bolo pred spracovaním skladované na slame alebo rohožiach z rákosia, prípadne sa nechalo visieť na šnúrach najmenej tri mesiace a získaný mušt mal cukornatosť najmenej 27 °NM a skutočný obsah alkoholu vo víne je najmenej 6% objemu.

Označovanie
vpravo|náhľad|Etiketa štátneho kontrolného čísla.

Víno s chráneným označením pôvodu, ktoré je označené tradičným výrazom a ktoré je balené do fliaš, možno uvádzať na trh, iba ak je označené prideleným štátnym kontrolným číslom podľa výsledkov certifikácie

V označení akostného vína s prívlastkom môže vinár uviesť:
názov vinohradníckeho rajónu, v ktorom bolo hrozno použité na jeho výrobu dopestované, 
ročník zberu a číslo výrobnej dávky, 
označenie akostné odrodové víno s prívlastkom alebo akostné značkové víno s prívlastkom, 
písomný údaj o obsahu zvyškového cukru vo víne, 
názov odrody pri akostných odrodových vínach s prívlastkom a značky pri akostných značkových vínach s prívlastkom, 
prívlastok podľa členenia, 
názov vinohradníckej obce, ak produkty použité na výrobu vína pochádzajú výhradne z tejto vinohradníckej obce, 
názov vinohradníckeho honu, ak produkty použité na výrobu vína pochádzajú výhradne z tohto vinohradníckeho honu, 
názov odrôd použitých pri výrobe akostného značkového vína s prívlastkom v zostupnom poradí podľa použitých množstiev.

Kategória:Víno